**ԱՐՁԱՆԱԳՐՈՒԹՅՈՒՆ**

**ՀԱՆՐԱՅԻՆ ԲԱՑ ԼՍՄԱՆ ԵՎ ՔՆՆԱՐԿՄԱՆ**

ՀՀ Շիրակի մարզ 28 հուլիսի, 2022 թ.

Ք. Գյումրի, Վարդանանց հր.1 ժամը՝ 15:00

2022 թվականի հուլիսի 28-ին, ժամը՝ 15:00-ին, Գյումրու համայնքապետարանի վարչական շենքում կայացավ հանրային բաց լսում և քննարկում (այսուհետ՝ քննարկում): Քննարկումը վարեց Գյումրու համայնքապետարանի աշխատակազմի քարտուղար՝ Կարեն Բադալյանը։

**Հանրային քննարկման թեմա՝** «Գյումրի համայնքի տրանսպորտային ռազմավարության և գործողությունների ծրագիր»

**Ծրագրի անվանումը՝** «ԴԱՇԻՆՔ՝ հանուն կայուն և կանաչ կառավարման» (ԿԿԿ դաշինք)

**Ծրագրի նկարագրություն.**

Ծրագրի նպատակն է խթանել Վանաձոր և Գյումրի համայնքների քաղաքաշինության կայուն և կանաչ կառավարումը՝ տարածաշրջանում իրավա-քաղաքական գործընթացների, ծառայությունների մատուցման որակի բարելավման միջոցով:

**Գործողությունների հակիրճ նկարագրություն.**

Եվրոպական միության ֆինանսավորմամբ, Հայաստանի մեծությամբ երկրորդ և երրորդ քաղաքները՝ Գյումրին և Վանաձորը, Լեհաստանի Եվրոպական գործընկեր քաղաք Պիլայի աջակցությամբ, ձեռնամուխ են լինում քաղաքային կառավարման բարելավման գործընթացին: Կկառուցվեն ինստիտուցիոնալ կարողություններ՝ կառավարման առաջնային բացերը լրացնելու և Եվրոպական փորձն ու գիտելիքները հայկական համատեքստում ներդնելու նպատակով:

Ծրագրի աջակցությամբ Վանաձոր և Գյումրի քաղաքները հնարավորություն կունենան ստեղծել աշխարհագրական տեղեկատվական համակարգեր, որոնք ունեն կենսական նշանակություն քաղաքաշինության ոլորտում: Տվյալների պահպանման և կառավարման ընդհանուր համակարգի միջոցով քաղաքային կառավարման կառույցներինհասանելի կլինի՝ ենթակառուցվածքների, կոմունալ համակարգերի, կապի ցանցերի, տարածական պլանավորման, շրջակա միջավայրի պահպանության վերաբերյալ անհապաղ անհրաժեշտ ցանկացած տեղեկատվություն որակյալ որոշումներ կայացնելու նպատակով: Վանաձորի և Գյումրու համայնքապետարանները, Հայաստանում կլինեն առաջինը «սմարթ» համակարգով հանրային տրանսպորտի շահագործման բնագավառում՝ գործածելով տոմսերի էլեկտրոնային վավերացման համակարգ և ներմուծելով էկոլոգիապես մաքուր առաջին 10 էլեկտրական հանրային ավտոբուսները:

**Արդյունքներ**

Ակնկալվող արդյունքները ներառում են՝

Վանաձորի և Գյումրու համայնքապետարաններն ունեն քաղաքականություն և ընթացակարգեր, որոնք նպաստում են կայուն և նորարական քաղաքաշինությանը, թափոնների վերամշակմանը և «կանաչ» հասարակական տրանսպորտին.

Համայնքապետարաններն ներդրել են թափոնների կառավարման բարելավված համակարգերը

Համայնքներում գործում են էկոլոգիապես մաքուր հանրային տրանսպորտ՝ տոմսերի էլեկտրոնային վավերացման համակարգով

Համայնքներում գործում են պլաստիկի վերամշակման հոսքագծեր, որոնք արտադրում են շինարարական նյութեր՝ հանրային տարածքների բարելավման համար.

Համայնքների բնակիչները իրազեկված են պլաստիկ թափոնների և ածխածնի արտանետումների՝ մարդու առողջության և շրջակա միջավայրի վրա բացասական ազդեցության մասին.

Համայնքապետարանները ձևավորվել են քաղաքաշինության պլանավորման, աղբի վերամշակման և հանրային տրանսպորտի ոլորտներում նոր գործիքների կառավարման տեխնիկական հմտություններ:

**Զեկուցող՝ Մելքոնյան Դավիթ**

«ԴԱՇԻՆՔ՝ հանուն կայուն և կանաչ կառավարման» (ԿԿԿ դաշինք) ծրագրի տրանսպորտի հարցերով փորձագետ

Ծրագրի հիմնական ռազմավարական նպատակն է հստակ ուսումնասիրություններ իրականացնել կանոնավոր ուղևորափոխադրումներում առկա ուևորահոսքի պահանջարկը և դրա հիման վրա ձևավորել արդյունավետ երթուղային ցանց Գյումրի համայնքում: Այն առաջին հերթին պետք է բավարարի համայնքի բնակիչների պահանջները կապված տրանսպորտի սպասարկման որակի հետ և կբարձրացնի տվյալ փոխադրման արդյունավետությունը: Այսինքն գործողություն, որը կհամապատասխանի իրականությանը՝ չվացուցակներ, երթուղու սխեմաներ և ընդհանրապես ամբողջ երթուղային ցանցը: Հաջորդ հիմնական միջոցառումը, որը նախատեսվում է իրականացնել Գյումրի համայնքում կանոնավոր ուղևորափոխադրումների տոմսային համակարգի ներդրում, միասնական էլեկտրոնային տոմսային համակարգ: Նախատեսվում է ներդնել այնպիսի համակարգ, որի համաձայն կանխիկ գումարը ուղևորափոխադրումներում կվերանա: Այսինքն քաղաքացիները ձեռք կբերեն տոմսեր և տոմսի հիման վրա կիրականացվի փոխադրում: Սա շատ կարևոր է մասնավորապես այն դեպքում, որ համայնքը որոշել է, որ ինքը պետք է սպասարկի երթուղիները: Հետևաբար այստեղ կունենանք լիարժեք թափանցիկություն և գանձվող գումարների լրիվ մուտքագրում, ինչպես նաև արդյունավետության բարձրացում: Հաջորդ հիմնական խնդիրը, որը ծրագրում ներառված է դա համայնքում տրանսպորտային արտանետումների կրճատմանն ուղղված միջոցառումների իրականացումն է: Կմշակվի գործողությունների ծրագիր, որը միտված կլինի համայնքում տրանսպորտային արտանետումների կրճատմանը: Ծրագրի շրջանակներում նախատեսված է 5 էլեկտրական ավտոբուսի ձեռք բերում և համայնքին տրամադրում: Նախատեսված են նաև մի շարք այլ միջոցառումներ, որոնք ավելի կառավարելի կդարձնեն համայնքային տրանսպորտը: Օրինակ՝ տարբեր էլեկտրոնային ժամանակակից տեխնոլոգիաների կիրառում, ինտերակտիվ քարտեզ և էլեկտրոնային ծառայությունների մատուցում: Համայնքային ծառայողների հետ կիրականացվի վերապատրաստում այս ծրագրի շրջանակներում:

Հարց 1.- Մալխասյան Կարեն «Ապրելու երկիր» խմբակցության ղեկավար

Հիմնական միջոցառումներից թվարկեցիք ուսումնասիրություններ իրականացնել կանոնավոր ուղևորափոխադրումներում, որը ծրագրում նախատեսված է մինչև 2022թվ. հոկտեմբեր ամիսը ներառյալ?

Պատասխան՝ Մելքոնյան Դավիթ

Ռազմավարությունը մի փոքր շուտ էր մշակված, երբ ավագանին կընդունի, հավանության կարժանացնի ռազմավարությունը ըստ դրա միգուցե ժամկետներում որոշակի փոփոխություններ տեղի ունենան:

Հարց 2.- Մալխասյան Կարեն Գյումրեցիներիս մոտ հարց կառաջանա թե այս ամենը ինչի մինչ այս չի քննարկվել և չի ուսումնասիրվել, քանի որ մենք ունենք նոր միկրոավտոբուսներ և հիմա նոր որոշել ենք ուսումնասիրել և դեռ չգիտենք մինչև երբ ենք ուսումնասիրելու կամ դեռ ինչքան է ձգձգվելու: Բոլորիս մտահոգող հարցն է սա

Պատասխան՝ Մելքոնյան Դավիթ – Ռազմավարությունը նախատեսված է շատ ավելի լավը դարձնելու և ավելի արդյունավետ կազմակերպելու: Մենք կիրառելու ենք տարբեր մեխանիզմներ, մոդելավորման մեխանիզմն ենք կիրառելու, որի արդյունքում կունենանք մարդկային գործոնից զատ իրականացված ուսումնասիրություն: Միջոցառման շրջանակներում Գյումրի և Վանաձոր համայնքներում հնարավոր է, որ ուևորակուտակման կետեր լինեն: Մոդելավորելու ենք դրանից ելնելով: Միգուցե որոշ երթուղիներ լիարժեք փոխվեն, միգուցե որոշ երթուղիներ ձևափոխվեն: Ամենակարևորը, որ այդ մոդելը լինելու է աշխատող մոդել: Այդ մոդելի հիման վրա նաև ուղևորահոսքն է փոխվելու, ինչպես նաև որոշակի երթուղիների չվացուցակներ են փոխվելու և վերանայվելու:

Հարց 3.- Մալխասյան Կարեն – Ինչպես նշեցիք համայնքը որոշել է, որ ինքը պետք է սպասարկի երթուղիները, դուք այդ ուղղությամբ եք տարել մշակումը?

Պատասխան՝ Մելքոնյան Դավիթ- Այդ որոշումը կայացվել է մինչև ծրագիրը սկսել է աշխատել: Եվ քանի, որ Գյումրի համայնքը արդեն իսկ ձեռք է բերել տրանսպորտներ մենք միգուցե այդ կետը Գյումրի համայնքի համար բաց կթողնենք:

Հարց 4.-Մալխասյան Կարեն

Եթե Իրավիճակային փոփոխություն լինի և որոշում կայացվի, որ X-մոդելով են աշխատելու, այդ ժամանակ կքննարկվեն ծրագրի շրջանակներում էլի օգտակար, խորհրդատվական որևէ գործառույթներ կունենաք իրականացնելու թե ոչ:

Պատասխան՝ Մելքոնյան Դավիթ –Այդ հարցին կանրադառնանք ուղևորահոսքի ուսումնասիրության արդյունքներից հետո:

Հարց 5.-Մարտիրոսյան Սեյրան «Սախարովի անվան մարդու իրավունքների պաշտպանության կենտրոնի Շիրակի մասնաճյուղի» ղեկավար

Քննարկվող հարցը շատ կարևոր է, որովհետև Գյումրիում տրանսպորտը մարդկային արժանապատվությունը վիրավորող փոխադրամիջոց է:

1.Հոլանդիայում բոլոր մարդիկ տարվա մեջ մի քանի անգամ ենթարկվում են հարցման, տրանսպորտի սպասարկման որակի հետ կապված: Ես Գյումրիում եմ բնակվում և այդպիսի հարցում քաղաքացիների հետ չի անցկացվել: Այդ եզրակացությունները, որ արվել են ինչի հիման վրա են արվել?

2.Որ ասվում է ավագանին կորոշի ուղևորավարձը ենթադրվում է, որ կբարձրացվի; Արդյոք ծրագրի շրջանակներում հնարավոր է ուղևորավարձի նվազեցում:

3.Որևէ ծրագիր իրականացնելիս ճիշտ է պիլոտային ծրագիր ունենալը: Այսինքն վերցնել ամենաբարդ և ամենահեշտ երթուղին և դրա վրա փորձարկել: Արդյոք այդպիսի պիլոտային հատված նախատեսված է թե ոչ?

Պատասխան՝ Մելքոնյան Դավիթ

1.Եթե ծրագիրը հավանության արժանանա, նոր կսկսենք Ձեր ասած ուսումնասիրության փուլը:

2.Ինչ վերաբերվում է փոխադրավարձին, ապա ծրագիրը տրամադրելու է խորհրդատվություն: Օրենքով եթե համայնքը ինքն է սպասարկում փոխադրավարձը որոշվում է ավագանու կողմից: Ես այս պահին չեմ կարող ասել թե փոխադրավարձի ինքնարժեքը ինչքան կլինի: Հնարավոր է 100-ից 80դառնա կամ 120, կամ ավագանին հնարավոր է որոշի թողնել 100դրամ:

3.Ինչ վերաբերվում է պիլոտին մի երթուղու վրա ուղևորահոսքի արդյունավետությունը չի կարելի գնահատել, որովհետև պատկերացրեք դա ցանց է, որը կոնկրետ մի երթուղով հնարավոր չէ պիլոտ անել և գնահատել:

Հարց 6.-Գևորգյան Արթուր (քանդակագործ)

Մի քանի առաջարկներ թվարկեմ հանրային տրանսպորտի հետ կապված՝

1.Վարորդների կերպարը (վարքի, կերպարի մասին) և կանոնակարգը՝ տարեկան քանի անգամ են անցնում սեմինարներ կամ բժշկական ստուգումներ?

2.Կանգառի նկարագիրը (չվացուցակ երեք լեզուներով և ժամային գրաֆիկ)

մանկական լուսացույցերի առկայություն

դպրոցահասակ երեխաների ուղևորափոխադրում

քաղաքի վերջին կանգառներում ունենալ պտտվող էլեկտրոնային ուղեցույց քարտեզներ

երթուղիների վերաբերյալ ուղեցույց

3.Սոցիալապես անապահով խավի համար ունենալ անվճար կամ զեղչային միջոցներ:

Պատասխան՝ Մելքոնյան Դավիթ

Ծրագրում այդ հարցը ևս ներառված է: Սոցիալապես անապահով խավի համար ՀՀ-ում կառավարության որոշում կա, որի հիման վրա ՀՀ.-ան կառավարությունն է սահմանում ովքեր են խոցելի խավերը և նրանք ինչ արտոնություններ ունեն: Միգուցե երբ համայնքը սպասարկի երթուղիները, որոշումը կայացնի ավագանին: Մյուս հարցերը կարող ենք միասին ուսումնասիրել և քննարկել:

Հարց 7.- Հակոբյան Վարդևան «Զարթոնք» խմբակցության ղեկավար

Հարցը ֆինանսական մասին է վերաբերվում՝ ունեք նախնական ուսումնասիրություն երթուղու հետ կապված, ինչ ծախսեր է պահանջվում 9 երթուղու հետ կապված, ինչպիսի ռեսուրսներ են պետք: Օգուտով է աշխատելու թե վնասով, ունեք նման նախնական ուսումնասիրություն, և կունենաք ֆինանսական աջակցություն թե համայնքն է հոգալու:

Պատասխան՝ Մելքոնյան Դավիթ- Իհարկե չունենք, այդ ուսումնասիրությունը անելու համար մենք պետք է իմանանք թե ինչքան ուղևոր կա, ինչքան հոսք կա, այնուհետև չվացուցակները հաստատենք և հասկանանք թե ինչ տրանսպորտային միջոց պետք է շահագործվի և որից հետո պետք է, հասկանալ թե տրանսպորտային միջոցը ինչ արժեք ունի, ինչ ծախսեր պետք է իրականացվեն այդ տրանսպորտային միջոցների շահագործման համար, այդ տրանսպորտային միջոցը ինչքան պետք է վազք կատարի և դրանից ելնելով հասկանան ինչքան պետք է արժենա 1 ուղևորի փոխադրման արժեքը:

Հարց 8. Հակոբյան Վարդևան

Ասեմ, որ շատ կարևոր հարց է այդ ամենը իմանալը ծրագիրը սկսելու համար: 9-երթուղիները աշխատացնելու համար շատ լուրջ ֆինանսական ռեսուրսներ են անհրաժեշտ:

Վնասների դեպքում աջակցելու եք թե համայնքն է հոգալու: Համայնքը չունի այդ հնարավորությունը:

Պատասխան՝ Մելքոնյան Դավիթ- Համայնքին աջակցություն ծրագրի շրջանակներում նախատեսված չէ: Եթե որոշակի առաջարկություններ ունեք քննարկենք միասին և դրանով գնանք առաջ:

Հարց 9. Մարտիրոսյան Սեյրան

Տրանսպորտի ոլորտը շատ եկամտաբեր ոլորտ է, խայտառակ ստվեր ունեցող: Տոմսային համակարգը ենթադրվում է, որ այդ ամենը կրճատելու է: Թափանցիկ մեխանիզմ ասելով ինչ ենք հասկանում

Պատասխան՝ Մելքոնյան Դավիթ- Ֆինանսական մուտքերի թափանցիկությունը մենք կապահովենք, էլեկտրոնային տոմսային համակարգի միջոցով, իսկ ելքերի մասով մենք կտանք այն անհրաժեշտ ծախսային հոդվածները, որը կհաստատի արդեն ավագանին:

Հարց 10. Մարտիրոսյան Սեյրան

Վարորդների աշխատանքի հանգստի ռեժիմի հետ կապված: Ինչ է նշանակում հսկողության տեխնիկական միջոցներ:

Պատասխան՝ Մելքոնյան Դավիթ – Օրինակ՝ տեղորոշման համակարգի միջոցով հնարավորություն տալ համայնքին վերահսկելու չվացուցակի և երթուղու ուղեգծի լիարժեք իրականացումը:

Հարց 11. Գևորգյան Արթուր –Շրջեք և զրուցեք քաղաքացիների հետ մի շարք հարցեր և առաջարկություններ կհնչեն քաղաքացիների կողմից, որը Ձեզ ավելի կօգնի:

Պատասխան՝ Մելքոնյան Դավիթ-Հարցումներ իրականացվել են:

Պատրաստ ենք բոլոր շահագրգիռ կողմերի հետ քննարկել և համապատասխանաբար վերամշակել նախագիծը:

Հանրային լսմանը ներկա էին 33 անձիք:

Քննարկման վերաբերյալ գրավոր տեսքով չեն ներկայացվել բողոքներ և առարկություններ:

**Գյումրու համայնքապետարանի**

**աշխատակազմի քարտուղար՝ Կ. ԲԱԴԱԼՅԱՆ**