**ԱՐՁԱՆԱԳՐՈՒԹՅՈՒՆ**

ՀԱՆՐԱՅԻՆ ԲԱՑ ԼՍՄԱՆ ԵՎ ՔՆՆԱՐԿՄԱՆ

ՀՀ Շիրակի մարզ 20 սեպտեմբերի, 2022 թ.

Ք. Գյումրի, Վարդանանց հր.1 ժամը՝ 15:00

2022 թվականի սեպտեմբերի 20-ին, ժամը՝ 15:00-ին, Գյումրու համայնքապետարանի վարչական շենքում կայացավ հանրային բաց լսում և քննարկում (այսուհետ՝ քննարկում): Քննարկումը վարեց Գյումրու համայնքի ղեկավարի գլխավոր խորհրդական՝ Հայկ Սուլթանյանը:

**Հանրային քննարկման թեմա՝** «Սպանդարյան փողոցի, այն է՝ Շահումյան փողոցից Հաղթանակի պողոտա տանող հատվածն անվանափոխել Հասմիկ Կիրակոսյանի անունով»:

**Զեկուցող՝ Լուսինե Սանոյան Գյումրու ավագանու անդամ**

Թերևս այսօր բոլորիս մտքերը սահմանին սանձազերծված ագրեսիայի և այնտեղ կանգնած մեր զինվորների հետ է, բայց այնուամենայնիվ որոշվեց չհետաձգել այս լսումները:

Փառք ու պատիվ մեր բանակին, և հավերժ փառք մեր բոլոր նահատակված զինվորներին…

Հանրային բաց քննարկման է ներկայացվում Սպանդարյան փողոցի՝ Շահումյան փողոցից Հաղթանակի պողոտա ընկած հատվածը ՀՀ մշակույթի վաստակավոր գործիչ, Գյումրու պատվավոր քաղաքացի Հասմիկ Կիրակոսյանի անունով անվանակոչելու որոշման նախագիծ: Որոշման ընդունումը նախ պայմանավորված է հանրային պահանջով, ինչպես նաև Հասմիկ Կիրակոսյանի մեծ ներդրումը Գյումրի քաղաքի զարգացման գործում ըստ արժանվույնս գնահատելու, տիկին Կիրակոսյանի 80-ամյակին ընդառաջ նրա հիշատակը հավերժացնելու անհրաժեշտությամբ: Հասմիկ Կիրակոսյանը բազմաթիվ մեդալների և պարգևների է արժանացել կենդանության օրոք, որոնցից մի քանիսն են. Վարչապետի հատուկ մեդալ երկրաշարժի վերականգնողական աշխատանքների համար, «Մովսես Խորենացի» մեդալ, Ազգային ժողովի Պատվո մեդալ, Հայաստանի մշակույթի նախարարության Նարեկացու և ոսկե մեդալ, «Հայրենիքին մատուցված ծառայությունների համար» 2-րդ աստիճանի Խաչ:

Առաջարկությունը բխել է ինչպես նշվեց հանրային պահանջից: Բազմաթիվ մշակութային օջախներ, անհատներ կազմակերպել են ստորագրահավաք, որը ներկայացվել է մեզ և մեր խմբակցությունը հանդես է եկել վերոնշյալ առաջարկությամբ. Գրություն է ներկայացվել համայնքապետին՝ 2022 թվականի սեպտեմբերի 05-ին 15509 թվագրմամաբ, կից ներկայացնելով ստորագրահավաքի արդյունքները: Ղեկավարվելով Տեղական ինքնակառավարման մասին օրենքի 18-րդ հոդվածի 1-ին մասի 22-րդ կետով և Հայաստանի Հանրապետության կառավարության 2005 թվականի դեկտեմբերի 29-ի N 2387-Ն որոշմամբ հաստատված կարգի 4-րդ և 8-րդ կետերով մեր կողմից առաջարկվել է կազմակերպվել հանրային բաց լսում և քննարկում:

Նոր չէ որ պետք է իմանանք Հասմիկ Կիրակոսյանի նվիրումը քաղաքին, Շիրակ աշխարհին. Այնուամենայնիվ նշեմ դրանցից մի քանիսը՝

**.**երկրաշարժից մեկ շաբաթ անց Գյումրու ժողովրդական գործիքների պետական նվագախմբի երաժիշտները իրենց ընտանիքի անդամների հետ Հասմիկ Կիրակոսյանի անմիջական նախաձեռնությամբ, ՀՀ մշակույթի նախարարության օգնությամբ տեղափոխվում են Ջերմուկ քաղաքի «Հայաստան» առողջարան և այնտեղ մնում շուրջ 2 տարի, որպեսզի համույթը չփակվի

**.**1989թ-ին ընդունել է Սպիվակովին, կազմակերպել համերգը, մեկ անգամ բարձրացվել է մշակույթի սգո վարագույրը, որը սպեղանել է վշտացող սրտերի ցավն ու կսկիծը

**.**1990թ-ին սկսել է ակտիվ համագործակցությունը Լորիս Ճգնավորյանի հետ Գյումրիում արվեստների ակադեմիա բացելու նպատակով

**.**1990թ-ին կազմավորել է Գյումրու սիմֆոնիկ նվագախումբը՝ 60 աշխատատեղով և նվագախումբը ապահովել նոր գործիքներով

**.**Դարձել է համահեղինակ Գյումրիում բացված Արվեստների ակադեմիայի երեք մասնաճյուղերի բացմանը

**.**Գյումրու կոնսերվատորիայի մասնաճյուղին նվիրաբերել է 10 ռոյալ

**.**1990թ-ին անձամբ բացել է Գյումրիում առաջին պետական «Շիրակ» հեռուստատեսությունը և տվել 11 աշխատակիցների հրամանները

**.**1991թ-ի Եվրոպայում կայանալիք «Եվրոշեփոր» փառատոնին մասնակցելու համար հավաքագրել է երաժիշտների՝ ապահովել մասնակցություն և արժանացել Գրան Պրի մրցանակի

**.**Եվրոպական ավելի քան 20 երկրներում մշակութային փառատոնների ժամանակ բարձրացվել է Հայաստանի դրոշը, նույնիսկ մինչև ՀՀ անկախության հռչակումը

**.**Նրա անմիջական ջանքերով 1993թ-ին սիմֆոնիկ նվագախումբը ստացել է պետական կարգավիճակ

**.**Անձնական ջանքերով Անի թաղամասում բացել է Արվեստի դպրոց /Ժան և Ալբեր Պողոսյաններ արվեստի քոլեջ/

**.**Գյումրիում 4 անգամ բեմադրել է «Անուշ» օպերան 1982-1992-2002-2012 թթ

**.**Գյումրիում վերաբացվել է երկու փողոց՝ Աճեմյան, Ջիվանի

**.**Հիմնադրել է՝

Մանկական մարզային երգչախմբային ամենամյա փառատոնը

Շիրակ –մայրաքաղաք

Շիրակ-Լոռի

Շիրակ- Արցախ

Շիրակ-Ջավախք, մշակութային օրերը

**.**Ավերված գրադարանների գրքային ֆոնդը իր միջոցներով տեղափոխել գյուղական համայնքներ

**.**Մարզային գրադարանի ունեցվածքը 10 տարի կարելի է ասել կյանքի գնով պահել է մանվածքային ֆաբրիկային պատկանող տարածքում

**.**Իր ջանքերով կատարել է ազգանվեր գործ, վարչապետի մոտ հատուկ նիստի ժամանակ ներկայացրել է ժող նվագարանների անմխիթար վիճակը երաժշտական դպրոցներում, որի արդյունքում կառավարությունը ընդունել է որոշում՝ ֆինանսավորում, որը մինչև այժմ գործում է

**.**Նրա խոսքը և ելույթները օգտակար են եղել տարբեր նախաձեռնությունների հաջողության համար ոչ միայն մշակութային հարցերում, այլ ընդհանրապես Հասմիկ Կիրակոսյանը ջանք ու եռանդ չի խնայել սպեղանելու հարազատ քաղաքի վերքերը

**.**Այդ ամենը տեսանելի է եղել և գնահատվել ժողովրդի և պետության կողմից, բայց սերն ու նվիրումը հարազատ քաղաքին ուժ ու ավյուն են հաղորդել Հասմիկ Կիրակոսյանին և դարձրել նրան ավելի պատասխանատու իր աշխատանքին

Հասմիկ Պարույրի Կիրակոսյանը մշակույթով ապրող, քաղաքին սոսնձված մշակութային լեգենդ է, ով եկավ ապրեց մեր կողքին և հեռացավ՝ թողնելով մեծ գործեր…

Շիրակ աշխարհում մշակույթ ասելիս՝ Հասմիկ Կիրակոսյան են պատկերացնում: Թե ինչպես էր բնութագրում Հասմիկ Կիրակոսյանը իր «հնամենի-հնավանդ» քաղաքը, բոլորին է հայտնի: Իր անսահման սիրով դեպ քաղաքը՝ Շիրակ աշխարհը, նա ստիպում էր բոլորին սիրել քաղաքը գիտակցաբար՝ զգալով ամեն մի քար, ամեն մի թուփ… «Սիրում եմ իմ քաղաքը, չէ չեմ սիրում, «սիրել» բառը շատ պարզունակ է, ես պաշտում եմ իմ քաղաքը, երբեք չեմ լքել այն, չեմ հեռացել: Ապրել, ապրում եմ այստեղ և հպարտանում եմ իմ քաղաքով, որն իրապես իմն է դարձել, միահյուսվել է իմ արյան բաղադրությանը».-գրել է նա:

«Դու հատուկ բուրմունք ունես, քո ասեղնագործ քարերն երգում են, խոսում:

Դու պարուրված ես Իսահակյանի Ալագյազի մանիներով, Շիրազի խելահեղ սիրով, Մհերի անզուգական խաղով, Շերամի՝ սիրուններ միք նեղենա, որ ես իմ Գյումրին եմ գովում...

Գովական քաղաք մի մտահոգվի, որ դու երկրորդն ես:

Երևանը մայրաքաղաք է, իսկ դու քաղաք, քո նիստ ու կացով, յոլ ու ղայդով, քո հյուրասեր օջախներով և յուրահատուկ արվեստով:»

Հասմիկ Կիրակոսյանի անդառնալի կորստից հետո, շատերը գրեցին, որ Գյումրին կորցրեց իր գույնը...

70 ամյակին նվիրված միջոցառմանը շատ գեղեցիկ խոսքեր հնչեցին: Իր ելույթը Հ.Կիրակոսյանը ավարտեց հետևյալ խոսքերով. «Սիրել Շիրակ աշխարհը և Գյումրին իմ հոգու պարտքն է, բայց հրաշք է երբ մարդը գնահատվում է»:

Այսօր եկել է այդ պահը: Եկեք մենք էլ գնահատենք մեր մեծերին:

Լույսերի մեջ մնաք… Խոնարհումս…

Այս խոսքերով ավարտեց իր ելույթը՝ Լուսինե Սանոյանը:

Զեկուցողին չներկայացվեցին հարցեր, առարկություններ և նախագծի վերաբերյալ այլ առաջարկություններ:

**Ելույթ ունեցան՝**

Արաքս Մարգարյան ԵԳՊԱԳՄ ամբիոնի վարիչ

Վերջին տարիներին պատիվ եմ ունեցել շփվել տիկին Կիրակոսյանի հետ և ճանաչել հրաշալի կնոջը: Իրականում դժվարին ժամանակներ ենք ապրում և պատմական օրեր, և այս ժամանակաշրջանի մեջ կարծես միշտ փնտրում ենք փարոսներ, որոնց խոսքը կուզենայինք այս պահին լսել: Համոզված եմ, որ եթե Հասմիկ Կիրակոսյանը ողջ լիներ նա հայրենասիրական կոչով, խոսքով հանդես կգար և մի ձև կգտներ մարդկանց լիահույս դարձնելու համար: Մեր քաղաքը այսօր էլի սիրո կարիք ունի, սիրո պակաս ունի և նման մարդկանց կարիքն ունի: Շատ լավ ներկայացվեց Հ.Կիրակոսյանի արած բարի ու լավ գործերը: Մենք բոլորս շատ լավ ճանաչում ենք ով է Հ.Կիրակոսյանը ինչ գործունեություն է ծավալել, բայց արդեն հաջորդ սերունդները, որ պետք է գան իրենք կարիքն ունեն այդ ուղենիշների, մարդկանց որի անվան հետ կապվում է քաղաքի զարգացումը և ինձ թվում է այս առումով պարտադիր է նաև անվանակոչությունը և հիշատակը վառ պահելը:

Հակոբյան Վարդևան «Զարթոնք» խմբակցության ղեկավար

Ինչպես նշեց իր զեկույցում տիկին Սանոյանը Հ.Կիրակոսյանին ներկայացնելու կարիք չկա: Արժանի է, տեղին է փողոցը վերանվանելը Հ.Կիրակոսյանի անունով: Հ.Կիրակոսյանի գործունեության հիմքում եղել է հայրենասիրությունը և հենց այս պարագայում փողոցի անվանափոխությունը տեղին է: Եվ այս գործընթացը իմ կարծիքով ոչ թե արվում է Հ.Կիրակոսյանի համար այլ մեր բոլորի համար: Որպեսզի մենք բոլորս հասկանանք, որ ինչպիսի գործունեությամբ, որ մարդ ապրում է հետո այդպես էլ գնահատվում է: Այո տեղին է, արժանի է, և մեր բոլորիս համար սա շատ մեծ պատիվ է:

Գրետա Ջանոյան

Գյումրու համայնքապետարանի «Ծրագրերի և արտաքին կապերի» բաժնի պետի տեղակալ

Շնորհակալությունս եմ հայտնում հանրային քննարկումը կազմակերպողներին: Իսկապես արժանի է տիկին Կիրակոսյանը:

Մկրտչյան Աշոտ

Հասմիկ Կիրակոսյանը մեծ տիկին էր, մեծ մարդ էր: Հ.Կիրակոսյանը ամեն ինչ արել է, որ իրեն սիրեն և հարգեն: Իսկապես մեծություն էր: Նրա սերը Գյումրի քաղաքի նկատմամբ անսահման էր: Եվ այս պարգևները, որ դրված են այստեղ լրացնում են Հ.Կիրակոսյանի էությունը: Չկա քաղաքում մի երաժշտական հաստատություն, որտեղ Հ.Կիրակոսյանը չունենա իր մեծ ներդրումը, իր մեծ լուման: Ինչպես նշեց զեկուցողը, որ ստեղծվել է սիմֆոնիկ արկեստրը և իր ջանքերի շնորհիվ տրվել է պետական կարգավիճակ: Գյումրու ժող. գործիքների նվագախմբում և փողային նվագախմբում ևս Հ.Կիրակոսյանի աշխատանքի արդյունքը կա: Ընդհանրապես նա գործող անձ էր, իսկ գործող անձը չի կարող պատահական մարդ լինել:

Գեղեցիկ Գևորգյան

Շիրակի մարզային գրադարանի փոխտնօրեն

Պատիվ եմ ունեցել երկար տարիներ աշխատել տիկին Կիրակոսյանի կողքին և նրան ճանաչել ոչ միայն որպես մշակույթի գործիչ, այլ որպես կին, որպես մայր, որպես անհատականություն: Հ. Կիրակոսյանին մեր կողքին ունենալը անսահման մեծ հպարտություն էր: Այսօր Շիրակի մարզային գրադարանը այն կառույցն է, որը քաղաք մուտք գործող յուրաքանչյուր զբոսաշրջիկի համար մի ձգող օջախ է: Իսկ այդ օջախը մեզ նվիրելու հարցում շատ մեծ դեր ունի տիկին Կիրակոսյանը: Տարիներ շարունակ նա անհատապես պայքար է մղել գրադարանին շենք հատկացնելու հարցում: Երբ մենք գրադարանում մոնիթորինգ էինք անցկացնում թե ովքեր են համաձայն, որ տիկին Կիրակոսյանի անունով փողոցի մի փոքրիկ հատված վերանվանվի, 80 աշխատողներից բոլորս և մեր ընտանիքների անդամները տվեցինք մեր համաձայնությունը: Մենք համաձայն ենք, տիկին Կիրակոսյանը արժանի է, որ իր անունով մի փոքրիկ փողոց ունենա: Մենք նրա ներկայությունը միշտ զգում ենք մեր կողքին:

Հանրային քննարկման ներկաները միաձայն համաձայնեցին փողոցի անվանափոխությանը և Հայկ Սուլթանյանը հայտարարեց, որ նախագիծը կներկայացվի ավագանու հերթական նիստին:

Հանրային լսմանը ներկա էին 36 անձիք:

Քննարկման վերաբերյալ գրավոր տեսքով չեն ներկայացվել բողոքներ և առարկություններ:

**Գյումրու համայնքապետարանի**

**աշխատակազմի քարտուղար Կ. ԲԱԴԱԼՅԱՆ**